Bon Scott
Ronald Belford "Bon" Scott (9. heinäkuuta 1946 Skotlanti – 19. helmikuuta 1980 Lontoo) oli laulaja, joka tunnettiin parhaiten australialaisen hard rock -yhtye AC/DC:n laulajana. Hän syntyi Kirriemuirissa, Skotlannissa ja muutti perheen mukana Australiaan vuonna 1952. Hän vaikutti ennen AC/DC:tä muun muassa The Valentines- ja Fraternity-yhtyeissä. AC/DC otti hänet laulajakseen vuonna 1974 ja erotti samalla silloisen laulajan Dave Evansin.
Bon Scottin ääni on yksi tunnistettavimmista rockin historiassa, ja AC/DC nousi pian kuuluisuuteen Scottin avulla. Bon Scott teki AC/DC:n riveissä seitsemän Australiassa julkaistua albumia, kunnes kuoli alkoholimyrkytykseen 33-vuotiaana.
Bon Scott syntyi Kirriemuirissa, Skotlannissa Charles ja Isabelle Scottille. Hänellä oli myös nuorempi veli Derek (1949). Vuonna 1952 perhe muutti Melbourneen, Australiaan. Scott sai koulussaan lempinimen Bon, sillä hänen luokallaan oli jo Ronald niminen poika. Bon tuli yksinkertaisesti siitä, että hän oli muuttanut Australiaan Bonniesta, Skotlannista. Vuonna 1953 syntyi toinen veli Graeme.
Vuonna 1956 perhe muutti Fremantleen ja Scott liittyi Fremantle Scots Pipe Band'iin ja opetteli soittamaan rumpuja. Hän jätti koulut kesken viisitoistavuotiaana ja vietti lyhyen ajan Fremantlen vankilassa ja yhdeksän kuukautta Riverbankin nuorisovankilassa annettuaan väärän nimen ja osoitteen poliisille ryöstettyään 12 gallonaa (n. 45 litraa) bensaa. Hän yritti liittyä Australian armeijaan, mutta hänen hakemuksensa hylättiin, koska häntä pidettiin "sosiaalisesti vajavaisena". Syy tähän oli se, että Scott käveli usein kadulla kuningasboa kaulansa ympärillä.
Scott oli luonut itselleen Australiassa nimeä The Valentines -yhtyeessä kun hän liittyi AC/DC:hen syksyllä 1974. Se merkitsi myös hänen avioliittonsa loppua. Yhtye kasvatti tasaisesti suosiotaan huipentuen vuonna 1979 julkaistuun "Highway to Hell" -albumiin.
Tiistaina 19. helmikuuta 1980 Scott meni kiertuemanageri Ian Jeffreyn luokse syömään päivällistä, ja lähti sieltä noin kello 18.30 mennäkseen Music Machine -klubille Lontooseen. Kun klubin baari suljettiin kolmelta aamulla, Scott poistui sieltä raskaan juomisen jälkeen vanhan ystävänsä ja entisen naapurinsa, Alistair Kinnearin kanssa. Kinnear ajoi Scottin asunnolle, mutta ei saanut Scottia liikkeelle. Kinnear päätti sitten viedä Scottin yöksi omalle asunnollensa East Dulwichin kaupunginosaan. Päästyään kotiinsa Kinnear ei vieläkään saanut Scottia hereille, jolloin Kinnear päätti jättää Scottin autoon yöksi nukkumaan humalatilansa pois.
Seuraavana päivänä Kinnear heräsi aikaisin ja meni katsomaan Scottia. Kinnear löysi Scottin autostaan tajuttomana ja kiirehti Camberwellin King's College -sairaalaan. Elvytysyrityksistä huolimatta Bon Scott kuoli. Viralliseksi kuolinsyyksi on ilmoitettu alkoholimyrkytys.
Bon Scott haudattiin Fremantleen Australiaan lauantaina 1. maaliskuuta 1980.
Bon Scottilla oli elämänsä aikana lukuisia irtosuhteita, joiden seurauksena ainakin yksi nainen tuli raskaaksi. Scott oli naimisissa Irene Thorntonin kanssa, mutta he erosivat Scottin liityttyä AC/DC:hen 1974.
AC/DC julkaisi kokoelmalaatikon, Bonfire, 18. marraskuuta 1997 Bonin muistoksi. Se sisältää neljä albumia; remasteroitu versio Back In Blackistä; harvinaisia nauhoituksia sisältävä albumi nimeltään Volts ja kaksi livealbumia, Live from the Atlantic Studios ja Let There Be Rock: The Movie.
AC/DC valittiin Rock and Roll Hall of Fameen vuonna 2003. Scottin perheenjäseniä saapui lavalle yhdessä bändin kanssa ottamaan palkinto vastaan.
Vuoden 2004 heinäkuun Classic Rock-lehdessä, Scott nimettiin kaikkien aikojen keulakuvaksi. Taakse jäivät mm. Queenin Freddie Mercury ja Led Zeppelinin Robert Plant.
Toukokuussa 2006 Kirriemuirissa, Skotlannissa julkistettiin Scottin muistoksi pystytetty kivi.
Helmikuun 24. 2008 julkistettiin pronssinen patsas Perthissä, Länsi-Australiassa. Se esittää Bon Scottia Marshall Amplificationin vahvistimien päällä. Patsas siirrettiin Fremantlen kalastusvenesatamaan lokakuussa 2008.
Ozzy Osbournen mukaan hän teki kappaleen "Suicide Solution" Bon Scottin inspiroimana. Vuonna 2002 Ozzyn entinen basisti, Bob Daisley, kuitenkin kertoi, että kappale kuvaa itse Ozzya.
4. joulukuuta 2008, Undercover.com ilmoitti, että Bon Scottin elämään pohjautuva elokuva on tekeillä. AC/DC vahvisti asian sivujensa kautta.